《听百舌鸟诗》
隋代·李孝贞

烟销上路静，漏尽禁门通。好鸟从西苑，流响入南宫。

间关既多从，变转复无穷。调惊时断绝，音繁有异同。

饮啄归承露，飞鸣上别风。未避王孙弹，宁畏虎贲弓。

石渠皆学府，麟阁悉文雄。不吝青泥印，时寻白社中。

作者简介：隋赵郡柏人人，字元操。李骞从子。少好学，性简静，不妄通宾客。初仕于北齐，入周为吏部下大夫。从讨尉迟迥乱，以功授上仪同三司。文帝开皇初迁蒙州刺史，治政平，吏民安。自此每暇日辄引客弦歌对酒，终日为欢。后征拜内史侍郎，以无干才，出为金州刺史。有集。